  Туспуктэм: Руслан Нуриахметов Наталия Сильвестрова Удмуртиын кыккылолыко пиналъёсты но соослэсь анай-атайёссэс анай кылъёсты дышетонъя занятиосы ӧтё. Быдэс элькунын 2-10 аресъем нылпиос понна 28 группа кылдытозы. Соос удмурт, бигер но пор кылъёсты дышетозы, калыкъёслэн лулчеберетэнызы тодматскозы.Со сярысь Калыкъёслэн эшъяськон юртсылэн пресс-службаез ивортӥз. Занятиос семья субботник кадь куинь толэзь ӵоже мынозы — 20-тӥ толшорысен 30-тӥ южтолэзёзь котькуд кӧснуналэ. Отын пиналъёслэсь анай кылын вераськыны, творчествоен вырыны быгатонлыкъёссэс азинтозы, анай кылын тунсыкъяськонзэс, сое дышетыны мылкыдзэс ӝутозы. Семья субботникъёсын занятиос кӧня ке ӧръя радъяськозы: калыккылос, чеберлыко искусство, вераськонэз азинтон но мукет. Котькуд пумиськонын шудон конструкторъёсты уже кутозы. Соосты кык кылын дышетонъя но визьноданъя «Игра в деле!» семинарын кылдытӥзы. Семья субботнике пыриськон понна куриськонэз 15-тӥ толшорозь келяно. Ужрадэз «Этнокультурный центр "Билингва"» ӵектос улсын быдэсто, со Азьмуртлэн лулчеберет кичӧлтонъёсъя фондэзлэн вожвылъяськоназ вормиз. Тегъёс: Дышетон нылпиос семья Удмуртия  